Progestagèn

Los progestagèns o gestagèns son d'ormonas amb un efècte similar a la progesterona qu'es l'unic progestagèn natural. Totes los autres progestagèns son sintetics e se noman comunament progestinas. Dins los progestagèns sintetics trobam lo levonorgestrèl (pilula del jorn seguent). Totes los progestagèns an de proprietats antiestrogenicas, es a dire que revèrtan los efèctes dels estrogèns del còrs; e antigonadotropicas (inibisson la produccion d'esteroïdes sexuals per las gonadas).
Los progestagèns diferisson en lor poténcia segon lor afinitat pels receptors de progesterona e mai segon lor efèctes collaterals. Aquels efèctes collaterals pòdon èsser androgènics (medroxiprogesterona e la majoritat dels progestagèns C19), antiandrogènics (acetat de ciproterona), estrogènics, glucocorticoïdes (qualques progestagèns C21) o antimineralcorticoïdes (progesterona). La majoritat dels progestagèns s'utilizan per lors proprietats antiestrogenicas coma contraceptius orals per evitar la sus-estimulacion de l'endometri, çò que poiriá provocar d'endometriosis. L'acetat de medroxiprogesterona (marca comerciala Depo Provera) s'utiliza en contraròtle de natalitat. La ciproterona s'utiliza principalament coma antiandrogèn.

*